Fógra d’allmhaireoirí

Allmhairiú táirgí isteach san Aontas ó réigiúin Donetsk, Kherson, Luhansk agus Zaporizhzhia na hÚcráine

(2022/C 458/02)

Le fógra do na hallmhaireoirí maidir le hallmhairiú táirgí isteach san Aontas faoin gComhaontú Comhlachais idir an tAontas agus an Úcráin ó na limistéir nach bhfuil faoi rialú an rialtais i réigiúin Donetsk agus Luhansk na hÚcráine an 23 Feabhra 2022 (2022/C 87 I/01), chuir an Coimisiún Eorpach allmhaireoirí ar an eolas nach bhfuil na coinníollacha is gá i bhfeidhm chun gur féidir le húdaráis chustaim na hÚcráine bainistiú agus rialú éifeachtach a dhéanamh ar an gcóireáil fhabhrach taraife arna deonú faoin gComhaontú Comhlachais idir an tAontas Eorpach agus a Bhallstáit, de pháirt, agus an Úcráin, den pháirt eile, le haghaidh táirgí a tháirgtear sna limistéir nach bhfuil faoi rialú an rialtais i réigiúin Donetsk agus Luhansk na hÚcráine, nó le haghaidh earraí a onnmhairítear ó na limistéir sin.

Ós rud é, le Rialachán (AE) 2022/1903 ón gComhairle (1) an 6 Deireadh Fómhair, gur leasaíodh teideal Rialachán (AE) 2022/263 (2) an 23 Feabhra 2022 agus gur leathnaíodh raon feidhme geografach na srianta atá ann chun limistéir uile na hÚcráine nach bhfuil faoi rialú an rialtais i réigiúin Donetsk, Kherson, Luhansk agus Zaporizhzhia a chumhdach, is gá an fógra do na hallmhaireoirí a luaitear thuas a thabhairt cothrom le dáta dá réir.

Tá toirmeasc ar earraí de thionscnamh na gcríoch sonraithe sin a allmhairiú isteach san Aontas Eorpach. I gcomhréir le hAirteagal 2.2.(b) de Rialachán (AE) 2022/263, ní bheidh feidhm ag an toirmeasc seo maidir le hearraí de thionscnamh na gcríoch sin a chuirtear ar fáil d’údaráis na hÚcráine lena scrúdú, a ndearnadh comhlíonadh na gcoinníollacha lena dtugtar teidlíocht do thionscnamh fabhrach a fhíorú ina leith agus ar eisíodh deimhniú tionscnaimh ina leith i gcomhréir leis an gComhaontú Comhlachais idir an tAontas Eorpach agus an Úcráin. In éagmais na féidearthachta go gcuirfeadh údaráis chustaim na hÚcráine forálacha ábhartha an Chomhaontaithe i bhfeidhm chun a ráthú go bhfuil táirgí ó na limistéir sin i dteideal cóireáil fhabhrach taraife agus chun a fhíorú go gcomhlíonann siad na ceanglais ar fad is gá, dá bhforáiltear go háirithe faoi Airteagal 33 de Phrótacal 1 den Chomhaontú Comhlachais, ní comhlíontar na coinníollacha chun gur féidir na hearraí sin tairbhiú den chóireáil fhabhrach taraife. Dá bhrí sin, moltar d’oibreoirí san Aontas Eorpach gan cóireáil fhabhrach a éileamh le haghaidh allmhairiú isteach san Aontas gach earra a tháirgtear i limistéir na hÚcráine nach bhfuil faoi rialú an rialtais i réigiúin Donetsk, Kherson, Luhansk agus Zaporizhzhia, nó gach earra a onnmhairítear ó na limistéir sin.

Earraí nach bhfuil srian ar a n-allmhairiú isteach san Aontas faoi Rialachán (AE) 2022/263, tá siad i dteideal cóireáil fhabhrach taraife arna deonú leis an gComhaontú Comhlachais más de thionscnamh na hÚcráine iad agus má tá na cruthúnais tionscnaimh is gá ag gabháil leo, i bhfoirm deimhnithe gluaiseachta EUR1 arna eisiúint ag údaráis na hÚcráine, nó i bhfoirm dearbhaithe sonraisc arna tharraingt suas ag onnmhaireoir formheasta san Úcráin. An liosta nuashonraithe d’oifigí custaim na hÚcráine agus de na honnmhaireoirí formheasta atá i dteideal cruthúnais tionscnaimh a eisiúint nó a tharraingt suas, tá sé ar fáil d’údaráis chustaim na mBallstát. Dá bhrí sin, is féidir earraí den sórt sin a allmhairiú, agus ba cheart dóibh tairbhiú de chóireáil fhabhrach taraife faoi na coinníollacha céanna a bhaineann le hallmhairí ó aon chuid eile den Úcráin atá faoi rialú an rialtais.

(1) IO L 259I, 6.10.2022, lch. 1.

(2) IO L 42I, 23.2.2022, lch. 77.